Tarybos sprendimas
2001 m. sausio 22 d.
iš dalies keičiantis Sprendimą 2000/532/EB, pakeičiantį Sprendimą 94/3/EB, kuriuo pagal Tarybos direktyvos 75/442/EEB dėl atliekų 1 straipsnio a punktą sudaromas atliekų sąrašas ir pagal Tarybos sprendimą 94/904/EB, kuriuo pagal Tarybos direktyvos 91/689/EEB dėl pavojingų atliekų 1 straipsnio 4 dalį sudaromas pavojingų atliekų sąrašas
(pranešta dokumentu Nr. C(2001) 106)
(tekstas svarbus EEE)
(2001/119/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 12 d. Tarybos direktyvą 91/689/EEB dėl pavojingų atliekų [1] su paskutiniais pakeitimais, padarytais Direktyva 94/31/EB [2], ypač į jos 1 straipsnio 4 dalį,
kadangi:
(1) Tarybos sprendimu 94/904/EB [3] buvo sudarytas Bendrijos pavojingų atliekų sąrašas, o minėtas sprendimas buvo pakeistas Komisijos sprendimu 2000/532/EB [4].
(2) Kelios valstybės narės pranešė, kad naudoti nebetinkamas transporto priemones, iš kurių neišleisti skysčiai ar kitos pavojingos sudėtinės dalys, laiko atliekomis, kurios, jų manymu, turi vieną ar kelias Direktyvos 91/689/EEB III priede išvardytas savybes, bei paprašė jas, kaip pavojingas atliekas įtraukti į sąrašą, sudarytą pagal Direktyvos 91/689/EEB 1 straipsnio 4 dalį.
(3) Pagal Direktyvos 91/689/EEB 1 straipsnio 4 dalį reikia, kad Komisija patikrintų šiuos valstybių narių pranešimus, siekdama iš dalies pakeisti pavojingų atliekų sąrašą.
(4) Komisijai šią užduotį atlikti padeda Direktyvos 75/442/EEB dėl atliekų [5] 18 straipsniu įsteigtas komitetas.
(5) Šiame sprendime išdėstytos priemonės neatitiko pirmiau minėto komiteto pareikštos nuomonės ir todėl negalėtų būti įtrauktos į Komisijos sprendimą 2000/532/EB.
(6) Taryba nepriėmė sprendimo dėl Komisijos pasiūlymo per Direktyvos 75/442/EEB 18 straipsnyje nustatytą laikotarpį.
(7) Dėl tos priežasties siūlytas priemones tenka patvirtinti Komisijai,
PRIĖMĖ ŠĮ SPRENDIMĄ:
1 straipsnis
2000 m. gegužės 3 d. Sprendimo 2000/532/EB priedas, pakeičiantis Komisijos sprendimą 94/3/EB, kuriuo pagal Tarybos direktyvos 75/442/EEB dėl atliekų 1 straipsnio a punktą sudaromas atliekų sąrašas ir pagal Tarybos sprendimą 94/904/EB, kuriuo pagal Tarybos direktyvos 91/689/EEB 1 straipsnio 4 dalį sudaromas pavojingų medžiagų sąrašas, yra iš dalies keičiamas taip:
įrašas "16 01 04 nebenaudojamos transporto priemonės" pakeičiamas taip:
"16 01 04* | naudoti nebetinkamos transporto priemonės" |
.
2 straipsnis
Šis sprendimas taikomas nuo 2002 m. sausio 1 d.
3 straipsnis
Sprendimas skirtas valstybėms narėms.
Priimta Briuselyje, 2001 m. sausio 22 d.